‏ד' ניסן תשפ"א

‏17 מרץ 2021

**דוברות המשרד להגנת הסביבה:**

**זיהם את השטחים החקלאיים בנוזלים ובדם פגרים, ונתפס "על חם": בתום חקירה סמויה של המשטרה הירוקה של המשרד להגנת הסביבה ומשטרת ישראל עוכבו לחקירה שלושה חשודים, בהם קבלן פינוי פגרים שזיהם את הסביבה; המשטרה הירוקה פתחה בחקירה פלילית**

**השרה להגנת הסביבה, גילה גמליאל:** *"עבודה נחושה ומצוינת של המשטרה הירוקה של המשרד להגנת הסביבה בשותפות עם משטרת ישראל, הביאה לתפיסה של עבריין סביבתי. השלכת פסולת ברשות הרבים, פגיעה בציבור, במי התהום, בחי ובצומח הם נושאים שנמצאים בליבת עבודת המשרד. נמשיך לשתף פעולה עם כלל גורמי האכיפה ונעשה הכול כדי למצות את הדין עם הפוגעים בסביבה של כולנו"*

בתום חקירה סמויה שהובילו בשבועות האחרונים המשטרה הירוקה של המשרד להגנת הסביבה, משטרת קריית מלאכי, מג"ב שפיר ובסיוע המדור להגנת הסביבה במשטרה, שכללה איסוף ראיות נגד חברה לפינוי פגרי בעלי חיים ופסדים, הפכה היום (ד') פעילות האכיפה לגלויה, עת שהכוחות תפסו את החשודים "על חם" בזמן ביצוע העבירה.

בפעולת האכיפה לקחו חלק גם פיקוח מועצה אזורית שפיר, איגוד ערים לאיכות הסביבה נפת אשקלון ומנהל מקרקעי ישראל.

מהחקירה שנוהלה, עלה כי הקבלן הוא בעל חברה העוסקת בפינוי פגרים ופסדים של בעלי חיים, וכי החברה נהגה להזרים דם ונוזלים שהופרשו מהפגרים ומהפסדים לשטח חקלאי פתוח באזור קריית מלאכי ולערוץ נחל, זיהמה את הסביבה והאזור, וסיכנה את בריאות התושבים.

מכיוון שבאתרי ההטמנה המחיר נקבע לפי משקל, הקבלן על-פי החשד פעל באמצעות נהגי המשאיות לשפוך את הדם והנוזלים על מנת לחסוך בעלויות ההטמנה במידה ניכרת, שכן צמצמה נפח ומשקל לפני הפינוי לאתר פסולת מורשה, ובדרך זו להגדיל את רווחיו.

המשאיות שבאמצעותן בוצעו העבירות, הועברו לחניון מטעם המשטרה הירוקה של המשרד להגנת הסביבה, ונפתחה חקירה פלילית נגד הקבלן ו-2 הנהגים שעוכבו.

המשטרה הירוקה של המשרד להגנת הסביבה תמשיך לפעול עם משטרת ישראל וגופים נוספים, על מנת לאתר את העבריינים שבאופן שיטתי פוגעים בסביבה, מזהמים אותה ומסכנים את בריאות הציבור, על מנת להגדיל את רווחיהם האישיים.

**לתמונות מהפעילות:** <https://did.li/rpLw5> . קרדיט צילומים בפנים